KOMISIJOS ĮGYVENDINIMO REGLAMENTAS (ES) 2022/782

2022 m. gegužės 18 d.

kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, panaikinamas veikliosios medžiagos izopirazamo patvirtinimas, iš dalies keičiamas Komisijos įgyvendinimo reglamentas (ES) Nr. 540/2011 ir panaikinamas Įgyvendinimo reglamentas (ES) Nr. 1037/2012

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalį ir 78 straipsnio 2 dalį,

kadangi:

(1) Komisijos įgyvendinimo reglamentu (ES) Nr. 1037/2012 (2) izopirazamas patvirtintas kaip veiklioji medžiaga pagal Reglamentą (EB) Nr. 1107/2009 ir įtrauktas į Komisijos įgyvendinimo reglamento (ES) Nr. 540/2011 (3) priedo B dalį;

(2) 2020 m. gruodžio 10 d. Europos cheminių medžiagų agentūros Rizikos vertinimo komitetas priėmė nuomonę (4) pagal Europos Parlamento ir Tarybos reglamento (EB) Nr. 1272/2008 (5) 37 straipsnio 4 dalį, kurioje padarė išvadą, kad izopirazamas atitinka kriterijus, kad būtų priskiriamas 1B kategorijos toksiškoms reprodukcijai medžiagoms ir 2 kategorijos kancerogeninėms medžiagoms;

(3) Komisijos deleguotuoju reglamentu (ES) 2022/692 (6) atitinkamai iš dalies pakeistas Reglamento (EB) Nr. 1272/2008 VI priedas ir izopirazamas priskirtas 1B kategorijos toksiškoms reprodukcijai medžiagoms;

(4) pagal Reglamento (EB) Nr. 1107/2009 II priedo 3.6.4 punktą veiklioji medžiaga turi būti patvirtinta tik tuo atveju, jei ji pagal Reglamento (EB) Nr. 1272/2008 nuostatas nepriskiriama arba neturi būti priskiriama 1B kategorijos toksiškoms reprodukcijai medžiagoms, nebent tos augalų apsaugos produkte esančios medžiagos poveikis žmonėms siūlomomis realiomis naudojimo sąlygomis yra nežymus;

(5) kai izopirazamas naudojamas pagal tipiškas paskirtis, izopirazamo liekanos maiste ir pašaruose viršija numatytąją vertę, kaip apibrėžta Europos Parlamento ir Tarybos reglamento (EB) Nr. 396/2005 (7) 18 straipsnio 1 dalies b punkte, todėl sąlyga, kad su maistu suvartojamos medžiagos poveikis nežymus, nėra įvykdyta;

(6) todėl izopirazamas nebeatitinka patvirtinimo kriterijaus, nustatyto Reglamento (EB) Nr. 1107/2009 II priedo 3.6.4 punkte;

(7) pagal Reglamento (EB) Nr. 1107/2009 21 straipsnio 1 dalį Komisija pranešė valstybėms narėms, Europos maisto saugos tarnybai ir pareiškėjui, kad, jos nuomone, Reglamento (EB) Nr. 1107/2009 II priedo 3.6.4 punkte nustatyto patvirtinimo kriterijaus nebegalima laikytis, nes izopirazamas atitinka priskyrimo 1B kategorijos toksiškoms reprodukcijai medžiagoms kriterijus, ir paragino pareiškėją pateikti savo pastabas;

(8) pareiškėjas nepateikė nei informacijos, įrodančios nežymų poveikį, nei įrodymų, kad įvykdytos Reglamento (EB) Nr. 1107/2009 4 straipsnio 7 dalies sąlygos dėl medžiagų, kurių reikia siekiant kontroliuoti didelį pavojui augalų sveikatai, kurio negalima išvengti kitomis turimomis priemonėmis;

(9) todėl tikslinga panaikinti izopirazamo patvirtinimą;

(10) todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas, o Įgyvendinimo reglamentas (ES) Nr. 1037/2012 turėtų būti panaikintas;

(11) valstybėms narėms turėtų būti skirtas laikotarpis augalų apsaugos produktų, kurių sudėtyje yra izopirazamo, registracijai iš dalies pakeisti arba panaikinti;

(12) tais atvejais, kai valstybės narės augalų apsaugos produktams, kurių sudėtyje yra izopirazamo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų būti kuo trumpesnis ir ne ilgesnis nei 6 mėnesiai po šio reglamento įsigaliojimo dienos;

(13) šiuo reglamentu nepanaikinama galimybė pagal Reglamento (EB) Nr. 1107/2009 7 straipsnį pateikti dar vieną paraišką dėl izopirazamo patvirtinimo;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Patvirtinimo panaikinimas Veikliosios medžiagos izopirazamo patvirtinimas panaikinamas.

2 straipsnis Įgyvendinimo reglamento (ES) Nr. 540/2011 pakeitimas Iš Įgyvendinimo reglamento (ES) Nr. 540/2011 priedo B dalies išbraukiama 27 eilutė (izopirazamas).

3 straipsnis Pereinamojo laikotarpio priemonės Valstybės narės panaikina augalų apsaugos produktų, kurių sudėtyje yra veikliosios medžiagos izopirazamo, registraciją ne vėliau kaip 2022 m. rugsėjo 8 d.

4 straipsnis Lengvatinis laikotarpis Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis baigiasi 2022 m. gruodžio 8 d.

5 straipsnis Panaikinimas Įgyvendinimo reglamentas (ES) Nr. 1037/2012 panaikinamas.

6 straipsnis Įsigaliojimas Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2022 m. gegužės 18 d. Komisijos vardu Pirmininkė Ursula VON DER LEYEN

(1) OL L 309, 2009 11 24, p. 1.

(2) 2012 m. lapkričio 7 d. Komisijos įgyvendinimo reglamentas (ES) Nr. 1037/2012, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama veiklioji medžiaga izopirazamas ir iš dalies keičiamas Įgyvendinimo reglamento (ES) Nr. 540/2011 priedas (OL L 308, 2012 11 8, p. 15).

(3) 2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

(4) Committee for Risk Assessment, Opinion proposing harmonised classification and labelling at EU level of Reaction mass of 3-(difluoromethyl)-1-methyl-N-[(1RS,4SR,9RS)-1,2,3,4-tetrahydro-9-isopropyl-1,4-methanonaphthalen-5-yl]pyrazole-4-carboxamide and 3-(difluoromethyl)-1-methyl-N-[(1RS,4SR,9SR)-1,2,3,4-tetrahydro-9-isopropyl-1,4-methanonaphthalen-5-yl]pyrazole-4-carboxamide [>78% syn isomers <15% anti isomers relative content]; isopyrazam. EC Number: - CAS Number: 881685-58-1 CLH-O-0000006915-65-01/F, priimta 2020 m. gruodžio 10 d.

(5) 2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

(6) 2022 m. vasario 16 d. Komisijos deleguotasis reglamentas (ES) 2022/692, kuriuo, derinant prie technikos ir mokslo pažangos, iš dalies keičiamas Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (OL L 129, 2022 5 3, p. 1).

(7) 2005 m. vasario 23 d. Europos Parlamento ir Tarybos reglamentas (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantis Tarybos direktyvą 91/414/EEB (OL L 70, 2005 3 16, p. 1).